Fleiri eru spenntir fyrir komandi alþingiskosningum en fyrir kosningunum fyrir fjórum árum og flestir myndu vilja geta kosið einstaka frambjóðendur. 70% ætla að horfa á kosningasjónvarp að kvöldi kjördags. Þetta kemur fram í nýjum Þjóðarpúlsi Gallups.
Könnunin var gerð dagana 20. til 23. september og þar var könnuð afstaða fólks til ýmissa þátta sem tengjast alþingiskosningunum á morgun eftir því hvaða flokka fólk ætlar að kjósa. Yfir 60 prósent segjast frekar vilja kjósa einstaka frambjóðendur en flokka og sú skoðun er algengust hjá þeim sem ætla að kjósa Flokk fólksins. Kjósendur Samfylkingarinnar eru líklegastir til að hafa kynnt sér stefnumál flokkanna og karlar eru líklegri en konur til að segjast þekkja stefnumálin vel. Þeim sem kysu Miðflokkinn og Sósíalistaflokkinn finnst helst að kosningabaráttan hafi aðallega snúist um frambjóðendur. Því er öfugt farið hjá kjósendum Vinstri grænna og Viðreisnar þar sem flestir telja að kosningabaráttan hafi snúist um málefni.
Hátt í þrír af hverjum fjórum eru spenntir fyrir kosningunum. Það er meira en fyrir fjórum árum þegar um tveir af hverjum þremur voru þeirrar skoðunar. Spenningurinn er mestur meðal kjósenda Samfylkingarinnar en minnstur hjá þeim sem kjósa Miðflokkinn.
70% ætla að horfa á kosningasjónvarp og 10% ætla í kosningapartí. 15% ætla að fylgjast með umræðum á Twitter og það er algengara meðal yngra fólks og hjá þeim sem kjósa Pírata.
Þá hyggjast 8% fara á kosningavöku hjá stjórnmálaflokki og kjósendur Sjálfstæðisflokks og Samfylkingar eru líklegastir til að fara á slíkan viðburð.
Meiri eftirvænting er fyrir alþingiskosningarnar á morgun en þær síðustu og meirihluti myndi vilja geta kosið fólk í stað flokka. Þetta er meðal þess sem kemur fram í nýjum Þjóðarpúlsi Gallups.